
RAPORT
asupra Propunerii legislative pentru modificarea şi completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei
                    În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu propunerea legislativă pentru modificarea şi completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr. Pl x 437 din 21 septembrie 2009, înregistrată cu nr. 31/837 din 22 septembrie 2009.
Senatul, în calitate de primă Cameră  sesizată, a respins propunerea legislativă în şedinţa din data de 16 septembrie 2009.
Comisia pentru administraţie publică, amenajarea teritoriului şi echilibru ecologic a transmis prin adresa nr. 26/658 din 7 octombrie, avizul negativ asupra propunerii legislative

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat favorabil, cu observaţii şi propuneri,  iniţiativa legislativă, conform avizului nr. 414/29.04.2009.

Guvernul, prin avizul transmis, cu adresa nr. 1412 din 02.06.2009, nu susţine adoptarea acestei propuneri legislative.

Proiectul de lege supus dezbaterii are ca obiect de reglementare modificarea şi completarea Legii nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, în sensul reglementării unor excepţii de la regimul incompatibilităţilor stabilite prin actul normativ de bază pentru funcţionarii publici, care să permită acestora să exercite şi alte atribuţii sau activităţi compatibile cu specialitatea studiilor, în vederea asigurării implementării de către autorităţile şi instituţiile publice la care aceştia sunt numiţi, a unor proiecte finanţate din fondurile europene.
În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege  mai sus menţionat, avizul favorabil, cu observaţii şi propuneri, al Consiliului Legislativ, precum şi punctul de vedere al Guvernului în şedinţa din  20 octombrie 2009.
Din numărul total de 26 de  membri ai Comisiei juridice, de disciplină şi imunităţi au participat la şedinţă  16 deputaţi.
La dezbateri a participat, în calitate de invitat, domnul Botiş Ioan Nelu, iniţiator al propunerii legislative.
Cu ocazia dezbaterilor s-a constatat că, introducerea, prin propunerea legislativă, a unor derogări pentru funcţionarii publici care desfăşoară activităţi în vederea asigurării implementării unui proiect finanţat din fonduri europene este susceptibilă a crea unele situaţii discriminatorii: faţă de funcţionarii publici care desfăşoară activităţi efective de implementare a proiectelor şi faţă de funcţionarii publici care asigură sau participă la implementarea unor proiecte finanţate din alte surse decât fondurile europene. S-a constatat că modificarea regimului incompatibilităţilor aplicabil funcţionarilor publici trebuie să se facă într-un cadru larg, prin luarea în considerare a tuturor situaţiilor în care deţinerea unei funcţii sau desfăşurarea de activităţi remunerate este susceptibilă a influenţa exercitarea funcţiei publice în condiţii de legalitate, imparţialitate, profesionalism şi transparenţă, fiind necesară o reanalizare a regimului conflictelor de interese şi a măsurilor de monitorizare şi control a respectării dispoziţiilor legale în acest domeniu.
 În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor respingerea  propunerii legislative.
În raport de obiectul şi conţinutul său, propunerea legislativă  face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

